paragraph_text: Za vrijeme svoje vladavine dovršio je osvajački/oslobodilački pohod koji je rezultirao istjerivanjem Hiksa iz oblasti Delte, ponovno uspostavio tebansku vlast nad cijelim Egiptom i uspješno nametnuo egipatsku vlast nad bivšim vazalnim teritorijama u Nubiji i Kanaanu.Grimal, Nicolas. A History of Ancient Egypt p. 194. Librairie Arthéme Fayard, 1988. Potom je reorganizirao državnu upravu, ponovno otvorio kamenolome, rudnike i trgovačke rute te pokrenuo velike građevinske projekte kojih nije bilo od vremena Srednjeg kraljevstva. Ovaj građevinski program rezultirao je gradnjom posljednje piramide koju su dali sagraditi domaći egipatski vladari. Ahmoseova vladavina postavila je temelje Novog kraljevstva, pod kojim je Egipat doživio vrhunac. Vladavina mu se obično datira u razdoblje između 1550. – 1525. pr. Kr.